Kitimatas
Kitimatas (angl. Kitimat) – miestas Kanados vakaruose, Britų Kolumbijos provincijoje, 650 km į šiaurės vakarus nuo Vankuverio, 110 km į pietryčius nuo Prins Ruperto, prie Daglaso įlankos (fjordo) galo, apie 90 km nuo Ramiojo vandenyno. Jūrų uostas. Geležinkelis į Terasą. Kitimatas garsėja savo aliuminio gamykla, įkurta 1954 m. Ji – viena didžiausių Kanadoje (236 000 t aliuminio per metus). Taip pat medienos apdirbimo, naftos chemijos, popieriaus-celiuliozės pramonė, žvejyba. Yra galinga Kemano vandens jėgainė. Veikia šimtmečio muziejus. 2016 m. 81,4 % Kitimato gyventojų buvo europiečių kilmės, 8,3 % – indėnai, 2,8 % – metisai, 1,9 % – išeiviai iš Pietų Azijos.